b'\n_START_ARTICLE_\nDanica Tovornik\n_START_SECTION_\n\xc5\xbdivljenjepis\n_START_PARAGRAPH_\nRodila se je 2. julija 1927 v Sarajevu, mami Katarini in o\xc4\x8detu Jakobu._NEWLINE_\xc5\xa0olanje je opravila v Ljubljani: 4 razrede osnovne \xc5\xa1ole (1934-1938), 8 razredov realne gimnazije z maturo (1939-1946) in \xc5\xa1tudij biologija-kemija na Prirodoslovno matemati\xc4\x8dni fakulteti v Ljubljani (1946-1953). Diplomirala je v posebni biolo\xc5\xa1ko-kemijski znanstveni skupini v letu 1953 z nalogo O \xc4\x8debeljem orientiranju in komuniciranju. Dodatni \xc5\xa1tudij kemije je opravila na kemijskem oddelku Tehni\xc5\xa1ke fakultete v Ljubljani, kjer pa ni diplomirala._NEWLINE_V letu 1954 se je zaposlila na Centralnem higienskem zavodu v Ljubljani (po ve\xc4\x8d preimenovanjih danes In\xc5\xa1titut za varovanje zdravja Republike Slovenije)._NEWLINE_Leta 1968 je doktorirala s temo Ekosistemi arbovirusnih infekcij v Sloveniji in v nekaterih drugih predelih Jugoslavije.\n_START_SECTION_\nZnanstveno delo\n_START_PARAGRAPH_\nStrokovno se je ukvarjala z raziskavami sistematike in ekologije zajedavskih pr\xc5\xa1ic, \xc5\xa1e posebej trdih klopov ter komarjev. Trdi klopi so prena\xc5\xa1alci klopnega meningoencefalitisa. Obenem so tesno povezani s svojimi \xc5\xa1tevilnimi in raznolikimi vreten\xc4\x8darskimi gostitelji (plazilci, ptice in sesalci, vklju\xc4\x8dno s \xc4\x8dlovekom). V Sloveniji \xc5\xbeivijo v gozdnih kompleksih z zna\xc4\x8dilnimi ekolo\xc5\xa1kimi pogoji. V takih predelih se ljudje tudi najla\xc5\xbeje oku\xc5\xbeijo in jih ozna\xc4\x8dujemo kot naravna \xc5\xbeari\xc5\xa1\xc4\x8da klopnega meningoencefalitisa, zato je bil to eden bistvenih elementov njenega raziskovalnega dela ne le v Slovenji, temve\xc4\x8d \xc5\xa1ir\xc5\xa1e na ozemlju nekdanje Jugoslavije._NEWLINE_Iz te tematike je objavila okrog 120 znanstvenih in strokovnih \xc4\x8dlankov ter razprav, s \xc4\x8dimer se je uveljavila kot mednarodno priznana znanstvenica._NEWLINE_Neprestano je gostovala in se izpopolnjevala tudi v tujini. Na za\xc4\x8detku kariere v letih 1954 in 1955 najprej v Beogradu na Parazitolo\xc5\xa1kem in\xc5\xa1titutu Akademije znanosti in Higienskem in\xc5\xa1titutu ter v Zagrebu na Oddelku za parazitologijo Veterinarske fakultete in Mikrobiolo\xc5\xa1kem in\xc5\xa1titutu Medicinske fakultete, ter letih 1957 in 1958 na Parazitolo\xc5\xa1kem in\xc5\xa1titutu \xc4\x8ce\xc5\xa1koslova\xc5\xa1ke akademije znanosti v Pragi._NEWLINE_Leta 1960 se je kot \xc5\xa1tipendistka Svetovne zdravstvene organizacije (WHO) izpopolnjevala v laboratorijih Sovjetske Akademije znanosti v Moskvi, takratnem Leningradu in Tbilisiju. Leta 1973 je svoje znanje dopolnjevala na School of Tropical Medicine and Hygene v Londonu._NEWLINE_V osemdesetih letih je bila ob\xc4\x8dasna svetovalka WHO, ves \xc4\x8das pa je tesno sodelovala z United States Naval Medical Research Unit (NAMRU) v Kairu in je bila \xc4\x8dastna \xc4\x8dlanica American Mosquito Control Association.\n_START_SECTION_\nNagrade\n_START_PARAGRAPH_\nNjeno raziskovalno delo je bilo prepoznano in cenjeno tudi doma, saj je leta 1976 prejela nagrado Sklada Borisa Kidri\xc4\x8da za svoje znanstveno delo._NEWLINE_Po njej nosita znanstveno ime tudi dve vrsti perojedov Brueelia tovornikae (Balat, 1981) in Coloceras tovornikae Tendeiro, 1973.'